2009R0444 — FI — 26.06.2009 — 000.001

Tämä asiakirja on ainoastaan dokumentointitarkoituksiin. Toimielimet eivät vastaa sen sisällöstä.

Oikaisu

▼B

EUROOPAN PARLAMENTIN JA NEUVOSTON ASETUS (EY) N:o 444/2009,

annettu 6 päivänä toukokuuta 2009,

◄

jäsenvaltioiden myöntämien passien ja matkustusasiakirjojen turvatekijöitä ja biometriikkaa koskevista vaatimuksista annetun neuvoston asetuksen (EY) N:o 2252/2004 muuttamisesta

Lisäksi olisi sovellettava täydentävänä turvatoimena periaatetta ”yksi henkilö – yksi passi”, joka tarjoaa lisäsuojaa lapsille. Tätä periaatetta suosittelee myös Kansainvälinen siviili-ilmailujärjestö ICAO, ja sillä varmistetaan, että passi ja sen sisältämät biometriset tunnisteet yhdistetään ainoastaan passinhaltijaan. On turvallisempaa, että jokaisella henkilöllä on oma passi.

Asetuksessa (EY) N:o 2252/2004 edellytetään, että biometriset tiedot kerätään ja tallennetaan passien ja matkustusasiakirjojen tallennusvälineeseen tällaisten asiakirjojen myöntämistä varten. Tällä ei rajoiteta näiden tietojen muuta käyttöä tai tallentamista jäsenvaltioiden kansallisen lainsäädännön mukaisesti. Asetus (EY) N:o 2252/2004 ei muodosta oikeusperustaa näiden tietojen tallentamiseen käytettävien tietokantojen perustamiselle tai ylläpitämiselle jäsenvaltioissa, mikä on yksinomaan kansallisen lainsäädännön piiriin kuuluva asia.

Asetuksessa (EY) N:o 2252/2004 säädetään yleisestä velvoitteesta antaa sormenjäljet, jotka tallennetaan passiin tai matkustusasiakirjaan kontaktittomalle mikrosirulle. Menettelyä testattaessa saadut tulokset kuitenkin osoittavat, että poikkeuksia tarvitaan. Joissakin jäsenvaltioissa toteutetuissa kokeiluhankkeissa on käynyt ilmi, että alle kuusivuotiaiden lasten sormenjäljet eivät ilmeisesti ole riittävän laadukkaita henkilöllisyyden varmentamiseksi. Lasten sormenjäljet myös muuttuvat huomattavasti, minkä vuoksi niiden tarkistaminen vaikeutuu passin tai matkustusasiakirjan voimassaoloaikana.

Neuvosto antoi tältä osin 13 päivänä joulukuuta 2004 asetuksen (EY) N:o 2252/2004 ( 2 ) jäsenvaltioiden myöntämien passien ja matkustusasiakirjojen turvatekijöitä ja biometriikkaa koskevista vaatimuksista, joka on tärkeä askel kohti sellaisten uusien teknisten osien käyttöön ottamista, jotka parantavat passien ja matkustusasiakirjojen turvallisuutta ja jotka luovat luotettavamman yhteyden passin tai matkustusasiakirjan ja niiden haltijan välille, millä on suuri merkitys varmistettaessa, että passit ja matkustusasiakirjat on suojattu väärinkäyttöä vastaan.

1 artikla

Muutetaan asetus (EY) N:o 2252/2004 seuraavasti:

1) Korvataan 1 artiklan 1 ja 2 kohta seuraavasti:

”1. Jäsenvaltioiden myöntämien passien ja matkustusasiakirjojen on oltava liitteessä säädettyjen turvallisuutta koskevien vähimmäisvaatimusten mukaiset.

Ne on myönnettävä henkilökohtaisina asiakirjoina.

Komissio antaa kertomuksen yksin tai saattajan kanssa matkustavia ja jäsenvaltioiden ulkorajat ylittäviä lapsia koskevista vaatimuksista viimeistään 26 päivänä kesäkuuta 2012 ja tekee tarvittaessa aiheellisia aloitteita jäsenvaltioiden ulkorajat ylittävien lasten suojelua koskeviin sääntöihin sovellettavan yhteisen lähestymistavan varmistamiseksi.

2. Passeissa ja matkustusasiakirjoissa on oltava erittäin turvallinen tallennusväline, johon on tallennettu kasvokuva. Jäsenvaltioiden on tallennettava niihin myös kaksi sormenjälkeä, jotka otetaan alas painetuista sormista yhteentoimivassa muodossa. Tiedot on suojattava, ja tallennusvälineen on oltava kapasiteetiltaan riittävä ja kyettävä takaamaan tietojen eheys, aitous ja luottamuksellisuus.

2 a. Seuraaviin henkilöihin ei sovelleta sormenjälkien antamista koskevaa vaatimusta:

a) alle 12-vuotiaat lapset. Tämä 12 vuoden ikäraja on väliaikaisesti voimassa oleva. Jäljempänä 5 a artiklassa tarkoitettuun kertomukseen sisällytetään ikärajan uudelleentarkastelu, ja sen yhteydessä annetaan tarvittaessa ehdotus ikärajan muuttamiseksi. Jäsenvaltiot, jotka ovat kansallisessa lainsäädännössään ennen 26 päivää kesäkuuta 2009 hyväksyneet ikärajan, joka on alle 12 vuotta, voivat soveltaa tuota rajaa siirtymäkauden ajan, jonka pituus on 4 vuotta 26 päivää kesäkuuta 2009, sanotun kuitenkaan rajoittamatta 5 a artiklan soveltamisen seurauksia. Siirtymäkauden aikainen ikäraja ei kuitenkaan voi olla alle 6 vuotta;

b) henkilöt, jotka eivät fyysisten rajoitteiden vuoksi pysty antamaan sormenjälkiä.

2 b. Jos sormenjälkien otto nimetyistä sormista on tilapäisesti mahdotonta, jäsenvaltioiden on sallittava sormenjälkien otto muista sormista. Jos sormenjälkien otto myös muista sormista on tilapäisesti mahdotonta, jäsenvaltiot voivat myöntää enintään 12 kuukautta voimassa olevan väliaikaisen passin.”